桃州古田鎛歌
作者：李龏
朝代：宋

paragraphs: 老翁犁山田土中，獲得昔人墾田器。
似鐸有柄，如鍾不圜。
身長二尺徑八寸，口薄腹厚唇微穿。
顔色紺碧艷綠處，間有班紅如血鮮。
形模古拙見者怪，銅性已變不復辨，疑是死鐵兼頑鉛。
老翁視爲棄物委床下，一朝移出茅簷前，塵灰糠粃俱塞填。
乃有博雅識是古田鎛，垂涎拂拭再三看，扣之尚覺聲隠然。
水痕土色兩相蝕，歎息不知鑄自三代之何年。
邀翁問所得，共入酒家保，買以十萬青銅錢。
買來携歸置几案，一架坐插青絲氈。
圖書鍾鼎相聯編，寶玩要使兒孫傳。
自秦歷漢以來此鎛只在土，出世便苦無常主。
博雅好事歸泉臺，可憐閲世亦如草頭露，高堂山鬼不守護。
他家更有好古人，又以青錢易將去。